
Betegtájékoztató: információk a felhasználó számára
Pabal 100 mikrogramm/ml oldatos injekció

karbetocin

Mielőtt elkezdik Önnél alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához, szülésznőjéhez vagy a gondozását végző egészségügyi szakemberhez.

· Ha Önnél bármilyen mellékhatás jelentkezik, tájékoztassa erről kezelőorvosát, szülésznőjét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1. Milyen típusú gyógyszer a Pabal és milyen betegségek esetén alkalmazható? 

2. Mit kell tudnia, mielőtt beadják Önnek a Pabal-t?
3. Hogyan adják be Önnek a Pabal-t?

4. Lehetséges mellékhatások

5. Hogyan kell a Pabal-t tárolni?

6. A csomagolás tartalma és egyéb információk
1.
Milyen típusú gyógyszer a Pabal és milyen betegségek esetén alkalmazható?

A Pabal hatóanyaga a karbetocin. A szervezet által természetesen is termelt, a méh szülés közbeni összehúzódásáért felelős oxitocinhoz hasonlít. A Pabal-t szülés után kell alkalmazni. A nők egy részénél a szülést követőn a méh nem húzódik össze elég gyorsan, aminek követeztében a normálisnál nagyobb mértékű vérzés léphet fel. A Pabal méhösszehúzó hatása révén csökkenti a vérzés kockázatát.

2.
Mit kell tudnia, mielőtt beadják Önnek a Pabal-t?
A Pabal-t a csecsemő megszületése előtt nem szabad alkalmazni.
A Pabal alkalmazása előtt az Ön kezelőorvosának ismernie kell az Ön egészségügyi állapotát. Önnek pedig minden új tünetet, amelyet Ön a Pabal-lal történő kezelés során észlel, el kell mondania kezelőorvosának. 

Önnek nem adható a Pabal:

· ha Ön terhes;
· ha Ön szül, és még nem szülte meg a gyermeket;
· a szülés megindítására;
· ha Ön allergiás a karbetocinra vagy a gyógyszer (6. pontban felsorolt) egyéb összetevőjére;
· ha Ön allergiás az oxitocinra (bizonyos esetekben infúzióban vagy injekcióban alkalmazzák a szülés alatt vagy után);
· ha Ön máj- vagy vesebetegségben szenved;
· ha Önnek súlyos szívbetegsége van;
· ha Ön epilepsziában szenved.
Ha az Ön esetében a fentiek bármelyike fennáll, tájékoztassa kezelőorvosát, szülésznőjét vagy a gondozását végző egészségügyi szakembert. 

Figyelmeztetések és óvintézkedések

Beszéljen kezelőorvosával, szülésznőjével vagy a gondozást végző egészségügyi szakemberrel, mielőtt beadnák Önnek a Pabal-t:
· ha Ön migrénben szenved;
· ha Ön asztmában szenved;
· ha Ön terhesség alatti magas vérnyomásban (pre-eklampsziában) vagy ennek egy súlyosabb formájában szenved, amely görcsök vagy kóma kialakulásához vezethet (eklampszia);
· ha Önnek szív vagy keringési betegsége van (pl. magasvérnyomás-betegség);
· ha Önnek bármilyen más egészségügyi problémája van.
Ha az Ön esetében a fentiek bármelyike fennáll, tájékoztassa kezelőorvosát, szülésznőjét vagy a gondozását végző egészségügyi szakembert.

A Pabal a víz felhalmozódásához vezethet a testben, amely álmosságot, kedvetlenséget és fejfájást okozhat.
Gyermekek és serdülők
12 éven aluli gyermekeknél nem releváns az alkalmazása.

A serdülőkkel kapcsolatos tapasztalatok korlátozottak.
Egyéb gyógyszerek és a Pabal
Feltétlenül tájékoztassa kezelőorvosát, szülésznőjét vagy a gondozását végző egészségügyi szakembert a jelenleg vagy nemrégiben szedett egyéb gyógyszereiről.
Terhesség és szoptatás

Ne alkalmazza a Pabal-t a terhesség és a szülés alatt mindaddig, amíg a csecsemő világra nem jött. 
Szoptató anyáknál a karbetocin kis mennyisége a vérből átjut az anyatejbe, de az feltehetően a csecsemő bélrendszerében lebomlik. A szoptatást a Pabal alkalmazása után nem szükséges korlátozni.
3.
Hogyan adják be Önnek a Pabal-t?

A Pabal-t szülés után, egyszeri vénába vagy izomba adott injekcióként, a csecsemő megszületése után azonnal be kell adni. Az adag egy injekciós üveg (100 mikrogramm/ml).

Ha több Pabal-t kap, mint amennyit kellett volna kapnia
Ha valakinek véletlenül túladagolják a Pabal-t, az olyan erős méhösszehúzódást okozhat, hogy megsérülhet vagy erősen vérezhet. Tapasztalhat még álmosságot, kedvetlenséget, fejfájást, amelynek oka a víznek a testben történő túlzott felhalmozódása. Túladagolás esetén más gyógyszerekkel történő kezelésre vagy esetleg műtétre van szükség.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Amikor a Pabal-t császármetszés után vénába adják be
Nagyon gyakori mellékhatás: 10 betegből több mint 1 beteget érinthet: 

· hányinger;
· hasi fájdalom;
· viszketés;
· a bőr kipirulása;
· melegségérzet;
· alacsony vérnyomás;
· fejfájás;
· remegés.
Gyakori mellékhatások: 10 betegből legfeljebb 1 beteget érinthet:
· hányás;
· szédülés;
· hát- vagy mellkasfájdalom;
· fémes szájíz;
· vérszegénység;
· nehézlégzés;
· hidegrázás;
· általános fájdalom.
Nem ismert mellékhatások: a gyakoriság a rendelkezésre álló adatokból nem állapítható meg:
· gyors szívverés.
Hasonló gyógyszereknél észlelt mellékhatások, melyek a karbetocinnal kapcsolatban is előfordulhatnak:

Lassú szívverés, szabálytalan szívverés, mellkasi fájdalom, ájulás vagy heves szívdobogásérzés, ami azt jelenti, hogy a szívverés nem megfelelő.
Alkalmanként izzadás fordulhat elő.

Amikor a Pabal-t hüvelyi szülést követően az izomba adják be

Nem gyakori: 100 betegből legfeljebb 1 beteget érinthet:
· hányinger;
· hasi fájdalom;
· hányás;
· alacsony vérnyomás;
· vérszegénység;
· fejfájás;
· szédülés;
· gyors szívverés;
· hát- vagy mellkasfájdalom;
· izomgyengeség;
· hidegrázás;
· láz;
· általános fájdalom.
Ritka: 1000 betegből legfeljebb 1 beteget érinthet:
· a bőr kipirulása;
· viszketés;
· légszomj;
· remegés;
· vizelési nehézség.
Hasonló gyógyszereknél észlelt mellékhatások, melyek a karbetocinnal kapcsolatban is előfordulhatnak:

Lassú szívverés, szabálytalan szívverés, mellkasi fájdalom, ájulás vagy heves szívdobogásérzés, ami azt jelenti, hogy a szívverés nem megfelelő.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, szülésznőjét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell a Pabal-t tárolni?
A gyógyszer gyermekektől elzárva tartandó!

A dobozon és az injekciós üvegen feltüntetett lejárati idő (Felhasználható:/Felh.:) után ne alkalmazza a Pabal-t. A lejárati idő az adott hónap utolsó napjára vonatkozik.

Legfeljebb 30 °C-on, a fénytől való védelem érdekében az eredeti csomagolásában tárolandó. Nem fagyasztható!

Az oldatot az injekciós üveg felnyitását követően azonnal fel kell használni. 
6.
A csomagolás tartalma és egyéb információk
Mit tartalmaz a Pabal?
A készítmény hatóanyaga a karbetocin. 100 mikrogramm karbetocin milliliterenként.

Egyéb összetevők: L-metionin, borostyánkősav, mannit, nátrium-hidroxid és injekcióhoz való víz.

Milyen a Pabal készítmény külleme és mit tartalmaz a csomagolás?
A Pabal tiszta, színtelen oldat, amely már intravénás vagy intramuszkuláris beadásra kész formában van. 
5 db 1 ml-es injekciós üveget tartalmazó csomagolásban hozzák forgalomba. 

A Pabal-t kizárólag megfelelően felszerelt szülészeti osztályon szabad alkalmazni.

A forgalomba hozatali engedély jogosultja:

Ferring Magyarország Kft. 

Tomori u. 34.

H-1138 Budapest

Gyártó:

Ferring GmbH

Wittland 11, D-24109, Kiel

Németország

OGYI-T-20118/02
(5×1 ml)

A készítményhez kapcsolódó további kérdéseivel forduljon a forgalomba hozatali engedély jogosultjához.

